*Hatályos: 2025. január 1.*

**Tájékoztató az Adatlap a kivételes rokkantsági ellátás iránt elnevezésű nyomtatvány kitöltéséhez**

**1**. Az Adatlap pontos kitöltése a kérelem elbírálást segíti és csak aláírással együtt érvényes. A kérelmező személyi adatait nyomtatott nagybetűkkel kell feltüntetni, a kérdésekre a megfelelő adatok beírásával, illetve a négyzetekbe „X” jel beírásával kell válaszolni.

**2**. Különös méltánylást érdemlő körülmények fennállása esetén - a központi költségvetésről szóló törvényben meghatározott keretek között - kivételes rokkantsági ellátás állapítható meg annak a megváltozott munkaképességű személynek,

* akinek a rehabilitációs hatóság komplex minősítése alapján az egészségi állapota 50 százalékos vagy kisebb mértékű,
* akinek a rehabilitációs hatóság komplex minősítése alapján a rehabilitációja nem javasolt, vagy rehabilitálható, de a kivételes rokkantsági ellátás iránti kérelem benyújtásának időpontjában az öregségi nyugdíjkorhatár betöltéséig hátralevő időtartam az 5 évet nem haladja meg,
* akinek a megváltozott munkaképességű személyek ellátása iránti kérelmét a jogszabályban meghatározott biztosítási idő hiánya miatt elutasító döntés véglegessé vált és e döntésben foglaltak szerint rendelkezik a szükséges biztosítási idő legalább felével, azaz a megváltozott munkaképességű személyek ellátásai iránt benyújtott kérelem benyújtását megelőző 5 éven belül legalább 548 nap, 10 éven belül legalább 1278 nap, 15 éven belül legalább 1825 nap biztosítási idővel, és
* aki rendszeres pénzellátásban nem részesül.

Azon megváltozott munkaképességű személyeket, akik esetében a véglegessé vált elutasító döntésben meghatározott biztosítási idő eléri a megváltozott munkaképességű személyek ellátásai iránti kérelem benyújtását megelőző 5 éven belül a 985 napot, 10 éven belül a 2299 napot, vagy 15 éven belül a 3285 napot, a kivételes rokkantsági ellátásra való jogosultság vizsgálatánál előtérbe kell helyezni.

A kivételes rokkantsági ellátás iránti kérelem benyújtására legkésőbb az elutasító döntés véglegessé válását követő 6 hónapon belül van lehetőség, amennyiben pedig a kérelmet kizárólag arra tekintettel utasították el, hogy a keretösszeg kimerítésre került, a kérelem a következő naptári évben bármikor, egy alkalommal ismételten benyújtható.

**3**. Tájékoztatjuk, hogy 2006. január 1-jétől kezdődően az előreláthatólag 90 napot meghaladó külföldi, kizárólag az Európai Gazdasági Térség (EGT) tagállamaiban történő tartózkodás idejére az ellátás a jogosult kérelmére, az általa megjelölt, valamely tagállamban vezetett fizetési számlára is folyósítható.

**4**. A kivételes rokkantsági ellátás megállapítása szempontjából rendszeres pénzellátásnak minősül: a csecsemőgondozási díj, az örökbefogadói díj, a gyermekgondozási díj, az öregségi nyugdíj, a korhatár előtti ellátás, a szolgálati járandóság, a táncművészeti életjáradék, az átmeneti bányászjáradék, a megváltozott munkaképességű személyek ellátásai, az öregségi járadék, a munkaképtelenségi járadék, a növelt összegű öregségi, munkaképtelenségi járadék, a foglalkoztatás elősegítéséről és a munkanélküliek ellátásáról szóló 1991. évi IV. törvény alapján folyósított pénzbeli ellátás, a bányászok egészségkárosodási járadéka, a rokkantsági járadék, a gyermeknevelési támogatás, az időskorúak járadéka, a foglalkoztatást helyettesítő támogatás, az egészségkárosodási és gyermekfelügyeleti támogatás, a tartós ápolást végzők időskori támogatása, a közszolgálati járadék, valamint a szociális biztonsági tárgyú nemzetközi egyezmények, továbbá az uniós rendeletek alapján külföldi szerv által folyósított, ezekkel azonos típusú ellátások.

**5**. Az Adatlap 10. pontjában meghatározott kérdést az alábbiak figyelembevételével töltse ki:

Amennyiben nem rendelkezik hatályos komplex minősítést tartalmazó döntéssel és 2018. január 1-jét követően vált véglegessé a megváltozott munkaképességű személyek ellátása iránt benyújtott kérelmét elutasító döntése, kérjük, csatolja kérelméhez:

* az egészségi állapotára vonatkozó összes orvosi dokumentációt vagy ennek háziorvos vagy szakorvos által hitelesített másolatát,
* a kitöltött „Orvosi beutaló az orvosszakértői szervhez, illetve FOB-hoz a munkaképesség-változás vagy a keresőképesség felülvéleményezése céljából” megnevezésű nyomtatványt, továbbá
* a Nyilatkozat a szakértői minősítéshez elnevezésű nyomtatványt.

Ebben az esetben a komplex minősítésre az eljárás keretében kerül sor.

**6**. A III. pontban kell megadni azokat a keresőtevékenységre vonatkozó információkat, amelyek a biztosítási idő hiányában hozott elutasító döntés és a kivételes rokkantsági ellátás megállapítására irányuló kérelem benyújtása közötti időszakban fennálltak.

**7**. Az Adatlap 11. pontjában meghatározott jövedelmi adatok kitöltésénél a jövedelmi adatok alatt havi nettó jövedelmet kell érteni. Az „Egyéb jövedelem” rovatnál minden olyan jövedelmet és/vagy ellátást fel kell tüntetni, amelyek a táblázat többi sorába nem illeszthetők be.

**8**. A kérelemben meg kell jelölni azokat a különös méltánylást érdemlő körülményeket, amelyek megalapozhatják a kérelem teljesíthetőségét.

**9**. Kérjük, az alábbi iratokat szíveskedjenek csatolni az Adatlaphoz:

* minden olyan iratot, dokumentumot vagy ennek másolatát, ami a különös méltánylást indokolja,
* az Adatlap 11. és 12. pontjában feltüntetett jövedelmekről, kiadásokról szóló igazolásokat,
* a keresőtevékenységre vonatkozó okiratot vagy annak másolatát, ill. a keresőtevékenységből származó jövedelmekre vonatkozó munkáltatói igazolásokat,
* rendszeres pénzbeli ellátás megállapításáról vagy megszüntetéséről szóló határozatot (4. pontban felsorolt ellátások),
* a cselekvőképességet részlegesen vagy teljesen korlátozó gondnokság alatt álló kérelmező esetén a gondnokot kirendelő gyámhivatali határozatot,
* meghatalmazott által előterjesztett kérelemhez a szabályszerű meghatalmazást.

Szabályszerű a meghatalmazás akkor, ha tartalmazza a meghatalmazó és a meghatalmazott természetes személyazonosító adatait (családi és utóneve, születési családi és utóneve, születési helye, születési ideje és anyja születési családi és utóneve), lakcímét és aláírását, továbbá azt, hogy a meghatalmazottat a meghatalmazás mire jogosítja fel. Érvényesség feltétele továbbá, hogy azt a meghatalmazó (kérelmező) saját kezűleg írja és aláírja, vagy ha az írógéppel, számítógéppel készül akkor a meghatalmazó és meghatalmazott aláírásán kívül tartalmaznia kell további két tanú adatait és aláírását is, akik a meghatalmazás saját kezűleg történő aláírását igazolják.

A rehabilitációs hatóság a kérelemben megadott személyes, illetve különleges adatokat az általános közigazgatási rendtartásról szóló 2016. évi CL. törvény és a megváltozott munkaképességű személyek ellátásairól és egyes törvények módosításáról szóló 2011. évi CXCI. törvény felhatalmazása alapján, a hivatkozott jogszabályokban, valamint az információs önrendelkezési jogról és az információszabadságról szóló 2011. évi CXII. törvényben foglalt előírásoknak megfelelően tartja nyilván és kezeli. Az adatkezelés a komplex minősítés elvégzése, a megváltozott munkaképességű személyek ellátása megállapításának és ellenőrzésének céljából történik. Az egészségügyi adatok kezelésére és az adatok védelmére egyebekben az egészségügyi és a hozzájuk kapcsolódó személyes adatok kezeléséről és védelméről szóló törvény rendelkezései az irányadók.

2025.